የኢሕአዴግ ሥራ አስፈጻሚ ኮሚቴ የአገሪቱ ሕገ መንግሥት በሚፈቅደው ልክ የመድበለ ፓርቲ ሥርዓት ግንባታውን ለማጠናከር እስካሁን ከልቡ ተግቶ እንዳልሠራ ያለማወላወል ማመኑ በጣም ደስ ብሎኛል፡፡ በዚህ ረገድ ተቀናቃኝ ወይም ተቃዋሚ የፖለቲካ ፓርቲዎች ለችግሩ የየራሳቸውን ድርሻ መውሰድ እንዳለባቸው ቢታመንም፣ ላለፉት 26 ዓመታት አገራዊ፣ ክልላዊና የአካባቢ ምርጫዎች በተካሄዱ ቁጥር በአውራ ፓርቲነት የሚታይ አንድ ጥምር ግንባር ብቻ ከ99 እስከ 100 በመቶ የምክር ቤቶችን መቀመጫዎች እየተቆጣጠረ መቆየቱ አስተዛዛቢ ነው፡፡ ስለሆነም ሕገ መንግሥታዊና ዴሞክራሲያዊ ሥርዓት በሰፈነበት በየትኛውም ማኅበረሰብ ዘንድ ቅቡልነት የሌለውን ይህንን ዓይነቱን የተዛባ አሠራር ቀስ በቀስ ለማሻሻልና ለማረም ደፍሮ ቃል መግባቱ ራሱ ከፍተኛ ሞገስ ሊቸረው ይገባል እላለሁ፡፡
